Republica Moldova își întărește relațiile diplomatice. Ministrul de Externe al Turciei, invitat la Chișinău
- Maria Dima
- 3 martie 2024, 20:29
Ministrul Afacerilor Externe al Republicii Moldova, Mihai Popșoi, a participat la Forumul Diplomației de la Antalya. El a avut întrevederi cu omologii săi din Turcia, Luxemburg, Muntenegru și Azerbaidjan.
Mihai Popșoi, șeful diplomației de la Chișinău, l-a invitat pe omologul său turc, Hakan Fidan, să viziteze Republica Moldova. În același timp, ministrul azer l-a invitat pe Mihai Popșoi în Azerbaidjan.
Cu Hakan Fidan, ministrul Afacerilor Externe al Turciei, Mihai Popșoi a spus că a "avansat în discuțiile inițiate la Conferința de Securitate de la München privind perspectivele de aprofundare a cooperării moldo-turce". "Am făcut un schimb de opinii despre situația din regiune și l-am invitat pe omologul meu să viziteze Republica Moldova. Am convenit să valorificăm relațiile economice dintre Moldova și Turcia", a spus Mihai Popșoi.
Republica Moldova se pregătește pentru aderarea la Uniunea Europeană
Dialogul cu ministrul Afacerilor Externe al Marelui Ducat al Luxemburgului Xavier Bettel, a mai transmis Popșoi, s-a axat pe evaluarea stadiului actual al relațiilor bilaterale și oportunitățile de colaborare în domenii de interes comun. "Am discutat despre reformele pe care țara noastră le implementează, în contextul aderării la Uniunea Europeană", a adăugat oficialul moldovean.
Cu ministrul Afacerilor Externe al Republicii Muntenegru Filip Ivanović, Mihai Popșoi a vorbit despre necesitatea impulsionării relațiilor comercial-economice între Republica Moldova și Muntenegru. "Am vorbit și despre posibilitățile sporirii cooperării în domeniul turismului, Muntenegru fiind o destinație turistică atractivă", a mai scris ministrul Popșoi pe pagina sa de Facebook.
Cu ministrul azer Jeyhun Bayramov, Mihai Popșoi a vorbit despre stadiul actual și perspectivele dezvoltării relațiilor dintre Republica Moldova și Azerbaidjan: "Am menționat că țara noastră este interesată în cooperarea cu partea azeră în domeniul energetic, comercial – economic și investițional. Am mulțumit pentru invitația de a vizita Azerbaidjan".
Forumul Diplomatic din Antalya
Forumul Diplomatic din Antalya, Turcia, aflat la cea de-a treia ediţie, a reunit vineri şi sîmbătă şefi de state şi de guverne, miniştri, experţi, care au abordat subiecte de actualitate de pe agenda regională şi internaţională. Ministrul Mihai Popşoi a avut o intervenţie în cadrul panelului referitor la provocările la adresa securităţii alimentare globale. În marja Forumului, el a avut întrevederi cu omologii săi din Turcia, Ungaria, Muntenegru, Serbia, Luxemburg, Elveţia, Marea Britanie, Slovacia, Egipt, Azerbaidjan, Kazahstan.